ΓΡΑΠΤΗ ΕΡΩΤΗΣΗ E-0979/99

υποβολή: Anna Karamanou (PSE) προς την Επιτροπή

(15 Απριλίου 1999)

Θέμα: Λιβανέζοι, Παλαιστίνιοι και Ιορδανοί πολιτικοί κρατούμενοι στη Συρία

Σύμφωνα με πρόσφατη έκθεση της Διεθνούς Αμνηστίας, υπάρχουν σήμερα στη Συρία περισσότεροι από 250 πολιτικοί κρατούμενοι κυρίως λιβανέζοι, ιορδανοί και παλαιστίνιοι, των οποίων η τύχη παραμένει άγνωστη. Μεγάλος αριθμός από αυτούς έχει συλληφθεί αυθαίρετα και έχει βασανιστεί, ενώ άλλοι έχουν καταδικαστεί από στρατοδικείο σε πολύχρονη φυλάκιση μετά από μυστικές και συνοπτικές διαδικασίες. Σημειώνεται, ότι από το τέλος της δεκαετίας του '70 έχουν "εξαφανιστεί" στη Συρία εκατοντάδες λιβανέζοι, παλαιστίνιοι και ιορδανοί.

Λαμβάνοντας υπόψη, ότι οι αρχές της Συρίας έχουν δεσμευτεί, μέσω της διαδικασίας της Βαρκελώνης, να εγγυηθούν την ειρήνη και τη σταθερότητα στην περιοχή, ερωτάται η Ευρωπαϊκή Επιτροπή, με ποιό τρόπο προτίθεται να παρέμβει προκειμένου να διασφαλιστεί η αποτελεσματική προστασία των ανθρωπίνων δικαιωμάτων στη Συρία στο πλαίσιο των διαπραγματεύσεων για τη συμφωνία σύνδεσης Ε.Ε. - Συρίας;

Κοινή απάντηση

του κ. Marín εξ ονόματος της Επιτροπής

στις γραπτές ερωτήσεις E-0909/99 και E-0979/99

(06 Μαΐου 1999)

Σύμφωνα με μια έκθεση της συριακής οργανωτικής επιτροπής ανθρωπίνων δικαιωμάτων για την υπεράσπιση των δημοκρατικών ελευθεριών και των ανθρωπίνων δικαιωμάτων στη Συρία (CDF), περίπου 250 λιβανέζοι υπήκοοι κρατούνται ακόμα στη Συρία μετά την απελευθέρωση των 121 λιβανέζων που κρατούνταν στις συριακές φυλακές το Μάρτιο του 1999. Απ'όσα γνωρίζει η Επιτροπή, η συριακή κυβέρνηση δεν έχει δημοσιεύσει κατάλογο με τα ονόματα των υπόλοιπων λιβανέζων κρατουμένων που κρατούνται στις συριακές φυλακές. Σύμφωνα με πρόσφατες πληροφορίες από τη Διεθνή Αμνηστία (AI), έως το Δεκέμβριο του 1998 δεν υπήρξε ουσιαστική απάντηση από την πλευρά των συριακών αρχών στα ερωτήματα της AI που υποβλήθηκαν το Μάρτιο του 1997 και τον Οκτώβριο του 1998 σχετικά με τους λιβανέζους κρατουμένους(1).

Από το 1991 και μετά, η συριακή κυβέρνηση απελευθέρωσε χιλιάδες μακροχρόνιους πολιτικούς κρατούμενους που κρατούνταν από πολύ χρόνο, συμπεριλαμβανομένων των λιβανέζων υπηκόων και οι πιο πρόσφατες απελευθερώσεις έγιναν το Μάρτιο, το Μάϊο και τον Ιούνιο του 1998. Η Επιτροπή χαιρετίζει τις απελευθερώσεις αυτές αλλά παραμένει ανήσυχη για τους υπόλοιπους φυλακισμένους για λόγους συνείδησης στη Συρία, συμπεριλαμβανομένων των λιβανέζων κρατουμένων.

Οι συριακές αρχές γνωρίζουν καλά τη σημασία που αποδίδει η νωση στην αυστηρή τήρηση του διεθνούς δικαίου όσον αφορά τα δικαιώματα του ανθρώπου. Η νωση χρησιμοποιεί κάθε ευκαιρία που της προσφέρεται από τις τακτικές επαφές της με τις συριακές αρχές, για να εκφράσει την ανησυχία της για τις καταγγελλόμενες περιπτώσεις καταπάτησης των ανθρωπίνων δικαιωμάτων και ειδικότερα για τους υπόλοιπους κρατουμένους για λόγους συνείδησης. Η νωση θα εξακολουθήσει να ενημερώνεται για τις γενικές συνθήκες τήρησης των ανθρωπίνων δικαιωμάτων στη Συρία, συμπεριλαμβανομένου του θέματος των λιβανέζων κρατουμένων, κυρίως μέσω του επικεφαλής της αντιπροσωπείας της στη Δαμασκό.

Επί πλέον, η κοινή δέσμευση για το σεβασμό των ανθρωπίνων δικαιωμάτων και για την προσαρμογή του κράτους δικαίου και των δημοκρατικών θεσμών που περιέχεται στη Δήλωση της Βαρκελώνης του 1995 θα αντικατοπτρίζεται στη νέα συμφωνία σύνδεσης μεταξύ της Κοινότητας και της Συρίας που ευρίσκεται στο στάδιο των διαπραγματεύσεων. Η συμφωνία θα χαράσσει ένα εκτεταμένο πλαίσιο για τη συζήτηση μεταξύ των δύο εταίρων σχεδόν όλων των θεμάτων αμοιβαίου ενδιαφέροντος, συμπεριλαμβανομένων των ανθρωπίνων δικαιωμάτων. Εξάλλου, τα διάφορα κράτη μέλη, που αποτελούν και μέλη του διεθνούς συμφώνου για τα ατομικά και πολιτικά δικαιώματα, έχουν ειδική εντολή να θίγουν θέματα ανθρωπίνων δικαιωμάτων με τη Συρία η οποία είναι επίσης μέλος του συμφώνου αυτού.

(1) Διεθνής Αμνηστία, Εμπλοκή της Συρίας σε περιφερειακή σύγκρουση: Λιβανέζοι παλαιστίνιοι και ιορδανοί πολιτικοί κρατούμενοι στη Συρία, κθεση- MDE 24/01/99, 27 Ιανουαρίου 1999.